KIRJALLINEN KYSYMYS P-1974/99 esittäjä(t): Theodorus Bouwman (Verts/ALE) komissiolle. Interreg, Urban, kumppanuus ja kestävä kehitys.



Virallinen lehti nro 219 E , 01/08/2000 s. 0056 - 0057



KIRJALLINEN KYSYMYS P-1974/99 esittäjä(t): Theodorus Bouwman (Verts/ALE) komissiolle (19. lokakuuta 1999) Aihe: Interreg, Urban, kumppanuus ja kestävä kehitys Euroopan komissio hyväksyy tänään (14.10.1999) uusia yhteisöaloitteita Interreg ja Urban koskevat suuntaviivat. Rakennerahastojen tämänvuotisen uudistuksen perusajatuksia ovat kumppanuuden ja kestävän kehityksen periaatteet. Sama suuntaus on nähtävissä myös kahdessa muussa komission tiedonannossa, jotka koskevat yhteisön aluekehityssuunnitelmaa, josta keskusteltiin Tampereella 4. ja 5. lokakuuta 1999 pidetyssä epävirallisessa ministerikokouksessa, ja kaupunkien kestävän kehittämisen toimintakehystä. Euroopan parlamentti on näistä tiedonannoista antamissaan päätöslauselmissa pyytänyt komissiota huolehtimaan näiden kahden strategisen asiakirjan asianmukaisesta seurannasta(1). Miten komissio aikoo varmistaa, että mahdollisimman monet kansalliset, alueelliset ja paikalliset kumppanit, mukaan lukien paikalliset viranomaiset ja kansalaisjärjestöt, voivat osallistua Interreg- ja Urban-aloitteista rahoitettujen hankkeiden suunnitteluun, toteutukseen ja seurantaan? Onko kumppanuudella tulevaisuudessa selektiivinen rooli hankkeiden valinnassa? Miten komissio aikoo varmistaa, että yhteisön aluekehityssuunnitelman ja kaupunkien kestävää kehittämistä koskevan toimintakehyksen perusidea ja Euroopan parlamentin näitä kahta tiedonantoa koskevat suositukset vaikuttavat Interreg- ja Urban-aloitteista rahoitettaviin rakenteellisiin toimiin? Ovatko kestävät alueelliset ja paikalliset autottomat kuljetussuunnitelmat ja kaupunkialueiden ekologinen uudistaminen ensisijaisesti tuettavia aloja? (1) ks. Novo Belenguerin mietintö (A4-0206/98, päätöslauselma hyväksytty 2. heinäkuuta 1998) EYVL C 226, 20.7.1998, s. 42 ja Orlandon mietintö (A4-0247/1999, päätöslauselma hyväksytty 4. toukokuuta 1999). Michel Barnierin komission puolesta antama vastaus (18. marraskuuta 1999) Komissio antoi 13. lokakuuta 1999 luonnoksen Interreg- ja Urban-yhteisöaloitteita koskeviksi suuntaviivoiksi(1). Tämä oli ensimmäinen vaihe näiden kahden aloitteen hyväksymisprosessissa. Komissio aikoo varmistaa niiden menettelysääntöjen mukaisesti, joita komissio noudattaa toteuttaessaan rakennepolitiikkaansa, että Euroopan parlamentin kanta otetaan huomioon ennen suuntaviivojen lopullista hyväksymistä. Komissio aikoo varmistaa Interreg-aloitetta koskevien suuntaviivojen luonnoksen 7 kohdan ja Urban-aloitetta koskevien suuntaviivojen luonnoksen 9 kohdan mukaisesti, että vahva kumppanuus on yksi kummankin yhteisöaloitteen ensisijaisista periaatteista seuraavalla ohjelmakaudella. Komissio katsoo, että Euroopan aluekehityksen näkymiä ja kaupunkien kestävän kehittämisen toimintakehystä voidaan käyttää hyväksi suunniteltaessa Interreg- ja Urban-ohjelmia. Tämä tuodaan selvästi esille Interreg-aloitetta koskevien suuntaviivojen luonnoksen 14 kohdassa ja Urban-aloitetta koskevien suuntaviivojen luonnoksen 6 kohdassa. Toissijaisuusperiaatteen mukaisesti paikalliset kumppanit päättävät tuettavista toimenpiteistä ja hankkeista. Urban-aloitetta koskevien suuntaviivojen luonnoksen liitteessä 1 esitettyjen tukikelpoisten toimenpiteiden alustavassa luettelossa mainitaan kuitenkin erityisesti autottomien alueiden perustaminen ja kaupunkialueiden uudistamistoimet. (1) KOM(1999) 479 lopullinen ja KOM(1999) 477 lopullinen.